Brüssel

E belgischer Bägger aus Brüssel,

vàlehd e´mòl sei ganze Schlüssel,

wäß dummerweis nimmeh wohin,

unn kummt so nitt in sei Baggstubb ninn.

Was soller mache? rufdà die Bolizei,

die sahn serigg: Mir sinn nitt frei?

mir empfähle ihne awwer die Feierwehr,

die helfe ihnen bestimmt vill mehr!

Dò falld emm inn, unn zwar sehr schnell,

am beschde ruf ich doch ahn, unser Gesell,

der kummd zwar immer späder här,

weil`s uffstehn falld demm aarisch schwär,

so midde in dà Naacht uffsestehn,

iss jò wirklich a nitt scheen!

Villeicht weck ich mei eischni Frau...?

doch dò wäß er gleich ganz genau,

die macht ne ferdisch nòh Strich unn Faade,

denn sie stett jò de ganze Daach im Lade,

unn vakaafd die ganze Ware,

an die Kundschafd, die in Schare,

allegar gär bei ne kaafe,

also – laßder die jetzt schlaafe!

Was duhn, wie kann mà das Rätsel leese?

im Schubbe stett e alder Beese,

mit demm schlad ma feschd geeje die Dier,

doch ... was kann dann die defier?

dass ich bleed war, mei Schlisselle valeeje,

villeicht ... schlahn ich mit dà Axt im Schubbe,

dutt die Dier noch e bissje knuppe,

doch dann mit vill Kraft unn Muud,

schlahder die Baggstubb-Dier kabudd.

Die Dier iss hin, hat ganz vill Magge,

doch er iss drinn unn kann jetzt bagge;

Wenn man ne heit fròhd:

Gingschdes nòmòl so mache?

dutter laut unn herzlich lache:

Nä, nä, mittlerweile wäß das ganz Brüssel,

unner da Fußmatt leihd immer e Schlüssel!

unn zwar als Ersatz!

Das wäß sogar unser Katz!

Helga Wolfram-Drumm